text: Lægehelikopter i Billund under pres: Flyver tre gange om dagen
  17 juni 2017 kl. 20.32
  I 2015 var Billunds lægehelikopter på vingerne 842 gange. I 2016 lå tallet på 1.252 - og det bliver ved med at stige.
  I 2014 kom tre lægebemandede helikoptere til henholdsvis Billund, Skive og Ringsted i et samarbejde mellem landets fem regioner.
  Lægehelikopterne har ikke haft andet end travlt siden da. I 2016 var de i luften 3.593 gange - heraf 1.252 gange fra Billund. Det svarer til at helikopteren i Billund flyver tre gange, hver eneste dag, hele året. 
  Lægehelikopteren i vores område er særligt under pres. Danske Regioner oplyser i en pressemeddelelse, at det særligt er vest- og sydjyske kommuner, der har brug for akut helikoptertransport.
  
  
  Lægehelikopteren flyver med cirka 240 km/t, hvilket vil sige, at den kan hente akutte patienter og bringe dem til alle Region Syddanmarks fire hospitaler indenfor en halv time til tre kvarter.
  
  